HR Službeni list Europske unije 245

32007D0392



SLUŽBENI LIST EUROPSKE UNIJE 21.05.2007.

ODLUKA KOMISIJE

od 21. svibnja 2007.

o neuvrštavanju oksidemeton-metila u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu tvar

(priopćeno pod brojem dokumenta C(2007) 2098)

(Tekst značajan za EGP)

(2007/392/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica u razdoblju 12 godina od priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilogu I. toj Direktivi i koje su već na tržištu dvije godine nakon datuma priopćenja, dok se u međuvremenu te tvari postupno ispituju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja se popis aktivnih tvari koje je potrebno ocijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten oksidemeton-metil.

(3) Utjecaj oksidemeton-metila na zdravlje ljudi i na okoliš ocjenjuje se u skladu s odredbama propisanim uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj prijave. Nadalje, tim se uredbama određuju države članice izvjestiteljice koje Europskoj agenciji za sigurnost hrane (EFSA) u skladu s člankom 8. stavkom 1. Uredbe (EZ) br. 451/2000 podnose odgovarajuća izvješća o ocjeni i preporuke. Država članica izvjestiteljica za oksidemeton-metil bila je Francuska i sve su predmetne informacije dostavljene 3. svibnja 2004.

(4) Izvješće o ocjeni stručno su pregledale države članice i EFSA i dostavile ga Komisiji 23. lipnja 2006. u obliku zaključka EFSA-e o stručnom pregledu procjene rizika pesticida s aktivnom tvari oksidemeton-metil (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu dovršile 29. rujna 2006. u obliku izvješća Komisije o pregledu oksidemeton-metil.

(5) Tijekom ocjene te aktivne tvari uočile su se brojne nedoumice. Posebno, na temelju dostupnih podataka, izloženost potrošača nije se pokazala prihvatljivom. Dostupni podaci ukazuju na problem metabolita s istom razinom toksičnosti kao i aktivna tvar čija se prisutnost, na razini koja može biti toksikološka, ne može isključiti. Osim toga, utvrdili su se i problemi vezani uz izloženost izvođača, radnika i drugih prisutnih osoba.

(6) Komisija je pozvala podnositelja prijave da dostavi primjedbe na rezultate stručnog pregleda i priopći namjerava li ustrajati na uvrštenju tvari u Prilog. Podnositelj prijave je dostavio svoje primjedbe koje su pozorno razmotrene. Međutim, unatoč dostavljenim argumentima, navedene nedoumice nije bilo moguće riješiti i ocjene pripravljene na temelju dostavljenih informacija evaluiranih na sastancima stručnjaka EFSA-e pokazale su da se, u okviru predloženih uvjeta upotrebe, ne može očekivati da sredstva za zaštitu bilja koja sadrže oksidemeton-metil općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Oksidemeton-metil stoga ne bi trebalo uvrstiti u Prilog I. Direktivi 91/414/EEZ.

(8) Trebalo bi poduzeti mjere kako bi se osiguralo da se dana odobrenja za sredstva za zaštitu bilja koja sadrže oksidemeton-metil povuku u propisanomu roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže oksidemeton-metil, to se razdoblje mora ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta.

(10) Ovom se Odlukom ne dovodi u pitanje podnošenje zahtjeva za oksidemeton-metil u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(11) Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

DONIJELA JE OVU ODLUKU:

Članak 1.

Oksidemeton-metil se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže oksidemeton-metil povuku do 21. studenoga 2007.

(b) ne izdaju niti produljuju odobrenja za sredstva za zaštitu bilja koja sadrže oksidemeton-metil od dana objave ove Odluke.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ, mora biti što je moguće kraće i prestaje važiti najkasnije 21. studenoga 2008.

Članak 4.

Ova je Odluka upućena državama članicama.

Sastavljeno u Bruxellesu 21. svibnja 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/25/EZ (SL L 106, 24.4.2007., str. 34.).

(2) SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 86, 1-96, Conclusion regarding the peer review of pesticide risk assessment of oxydemeton-methyl.